“กลุ่มเจมาร์ท” ท็อปฟอร์ม! จับตาผลงานครึ่งปีหลังสุดแจ่ม กำไร “นิวไฮ” ทุกธุรกิจ
“กลุ่มเจมาร์ท” ท็อปฟอร์ม! จับตาผลงานครึ่งปีหลังสุดแจ่ม กำไร “นิวไฮ” ทุกธุรกิจ
20 ส.ค. 2563

นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART เปิดเผยว่า ภาพรวมเจมาร์ทมีการเติบโตขึ้นอย่างต่อเนื่อง จากการลงทุนในกลุ่มธุรกิจค้าปลีก ธุรกิจการเงิน และธุรกิจเทคโนโลยี ในช่วงที่ผ่านมาประสบความสำเร็จ ทุกบริษัทในเครือมีความสามารถในการทำกำไร สนับสนุนให้ผลประกอบการไตรมาส 2/2563 บริษัทฯ มีกำไรสุทธิทำสถิติกำไรไตรมาสสูงที่สุดของบริษัทฯ อยู่ที่ 161 ล้านบาท เติบโตร้อยละ 17 จากช่วงเดียวกันของปีก่อน และอัตรากำไรขั้นต้นเท่ากับร้อยละ 36 อัตรากำไรสุทธิเท่ากับร้อยละ 6.6 ขณะที่รายได้รวมอยู่ที่ 2,326 ล้านบาท
“ในช่วงเวลาที่ผ่านมาถือเป็นช่วงวิกฤติที่สุดครั้งหนึ่ง แต่บริษัทในกลุ่มก็สามารถสร้างการเติบโตของกำไรทำสถิติสูงสุดใหม่ นับเป็นความท้าทายในการดำเนินธุรกิจภายใต้สถานการณ์โควิด-19  ผมเชื่อมั่นว่าเป็นเพราะพื้นฐานโครงสร้างธุรกิจที่วางไว้อย่างรอบคอบ และความแข็งแกร่งในพลัง Synergy วางจุดยืนเจมาร์ทเป็นอินเวสเมนท์คอมพานี ที่พร้อมจะลงทุนในธุรกิจที่เป็นโอกาส บริหารเงินเพื่อให้เกิดประโยชน์สูงสุด และมีกำไรที่ดี มองครั้งนี้เป็นเพียงจุดเริ่มต้นของการนิวไฮ ที่เริ่มเก็บเกี่ยวกำไรหลังลงทุนในบริษัทย่อยในช่วง 5 ปีที่ผ่านมา
ทั้ง JAYMART MOBILE, JMT, J Fintech, SINGER, JAS ASSET, Beans and Brown และ J Ventures คาดผลงานครึ่งปีหลังจะทำได้ดีต่อเนื่องจากครึ่งปีแรก และมีศักยภาพการเติบโตก้าวกระโดด” นายอดิศักดิ์ กล่าว
นายสุทธิรักษ์ ตรัยชิรอาภรณ์ ประธานเจ้าหน้าที่บริหาร บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT เปิดเผยถึง ภาพรวมธุรกิจบริหารหนี้ปีนี้จะโดดเด่น เป็นธุรกิจที่แข็งแกร่งในทุกสภาวะเศรษฐกิจ โดยผลการดำเนินงานงวดไตรมาส 2/2563 บริษัทฯ มีกำไรสุทธิทำสถิติกำไรไตรมาสสูงที่สุดของบริษัทอย่างต่อเนื่องอีกครั้งอยู่ที่ 227 ล้านบาท
โดยเติบโตร้อยละ 52 จากช่วงเดียวกันเมื่อปีก่อน และอัตรากำไรขั้นต้นเท่ากับร้อยละ 66 อัตรากำไรสุทธิเท่ากับร้อยละ 30 มีรายได้รวมอยู่ที่ 762.4 ล้านบาท เติบโตร้อยละ 28.8 มีสัดส่วนรายได้มาจาก 3 ธุรกิจหลัก คือ ธุรกิจติดตามหนี้ สัดส่วนรายได้ 12% ธุรกิจซื้อหนี้เข้ามาบริหาร 79% และธุรกิจประกันผ่านบริษัทย่อย 9% สำหรับยอดจัดเก็บหนี้ (Cash Collection) ในช่วงครึ่งปีแรกเท่ากับ 1,699 ล้านบาท เติบโตร้อยละ 20 และตั้งเป้าหมายสิ้นปีมียอดจัดเก็บหนี้ที่ 4,000 ล้านบาท
ทั้งนี้ คาดผลงานครึ่งปีหลังมีโอกาสเติบโตกว่าครึ่งปีแรก เนื่องจากในไตรมาส 2 มีกองหนี้ที่ Fully Amortized ตัดมูลค่าเงินลงทุนหมด ทำให้ในไตรมาส 3 และไตรมาส 4 บริษัทฯ จะสามารถรับรู้รายได้เข้ามาเต็มๆ สนับสนุนการรับรู้กำไรอย่างมั่นคงยิ่งขึ้น ประกอบกับโอกาสในการประมูลซื้อหนี้เข้ามาบริหารเพิ่มเติมแบบที่ไม่เคยมีมาก่อน ณ สิ้นไตรมาส 2/2563 บริษัทฯ มีพอร์ตหนี้ด้อยคุณภาพรวมประมาณ 189,156 ล้านบาท จากไตรมาส 1/2563 อยู่ที่ 180,300 ล้านบาท และใช้เงินในการซื้อหนี้แล้วประมาณ 1,983 ล้านบาท จากงบลงทุนซื้อหนี้ปีนี้ที่วางไว้ประมาณ 4,000 – 4,500 ล้านบาท คาดจะทำได้มากกว่านั้น โดยบริษัทฯ เตรียมงบลงทุนเพิ่มเติมรอไว้แล้ว
อย่างไรก็ดี JMT เป็นผู้นำในธุรกิจบริหารหนี้ด้อยคุณภาพแบบไม่มีหลักประกันรายใหญ่ของประเทศ โดยเฉพาะหนี้บัตรเครดิต มีอัตราการเพิ่มขึ้นสูง และมองโอกาสหนี้ในกลุ่ม SME ซึ่งเป็นตลาดที่ใหญ่ สามารถให้ JMT เข้าไปรุกซื้อหนี้มาสนับสนุนพอร์ตเพิ่มเติม เพิ่มความสามารถในการรับรู้รายได้ให้ JMT เติบโตอย่างก้าวกระโดดยิ่งขึ้น
ขณะที่ บริษัท เจพี ประกันภัย จำกัด (มหาชน) ซึ่งเป็นบริษัทย่อยที่ถือหุ้นร้อยละ 55 มีการเติบโตที่ดีขึ้น ประสบความสำเร็จในกลยุทธ์การปรับเพิ่มสัดส่วนงาน Non-motor ที่มี Loss Ratio ลดลง และมุ่งเน้น Insure Tech ปัจจุบัน มีเบี้ยประกันรับสะสมงวดครึ่งปีแรกอยู่ที่ 202 ล้านบาท และสามารถพลิกผลงานกลับมาทำกำไรในไตรมาส 2 นี้
นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า แนวโน้มผลการดำเนินงานในไตรมาส 3/2563 ยังเติบโตอย่างต่อเนื่อง จากภาพรวมสินเชื่อเช่าซื้อกลุ่มเครื่องใช้ไฟฟ้าภายในบ้าน โดยเฉพาะยอดขายแอร์ที่โดดเด่น ประกอบกับพอร์ตสินเชื่อรถทำเงินที่เติบโตแรง และเป็นดาวเด่นในปีนี้ เนื่องจากเป็นพอร์ตสินเชื่อคุณภาพ NPL ในระดับต่ำไม่ถึง 1% ควบคู่การนำเทคโนโลยีเข้ามาสนับสนุนในการอนุมัติสินเชื่อที่รัดกุม ผลจากการปรับโครงสร้างองค์กรในช่วงที่ผ่านมา และเป็นไปตามมารตรฐานบัญชีใหม่
ล่าสุดประกาศ ผลการดำเนินงานประจำครึ่งปีแรก 2563 ทำสถิติสูงสุดใหม่เป็นประวัติการณ์ในรอบ 23 ปี มีกำไรสุทธิ 202 ล้านบาท เติบโตจากงวดครึ่งปีแรกของปีก่อนร้อยละ 119.6 และเติบโตกว่าปี 2562 ทั้งปีที่ทำได้ 165.89 ล้านบาทเรียบร้อยแล้ว ส่วนรายได้รวมอยู่ที่ 1,722 ล้านบาท เพิ่มขึ้นร้อยละ 34.1 มีอัตรากำไรขั้นต้นอยู่ที่ร้อยละ 45.4 อัตรากำไรสุทธิอยู่ที่ร้อยละ 11.7
ด้านผลประกอบการงวดไตรมาส 2/2563 มีกำไรสุทธิ 115 ล้านบาท เติบโตร้อยละ 121.2  โดยสาเหตุหลักมาจากรายได้จากการขายเพิ่มขึ้น และการปรับโครงสร้างองค์กรในช่วงที่ผ่านมาประสบความสำเร็จ  ไม่กระทบสถานกาณ์การแพร่ระบาดของเชื้อไวรัสโควิด-19
ประกอบกับ ปัจจุบันมีตัวแทนขายซิงเกอร์เพิ่มขึ้นอยู่ที่ราว 2,000 ราย กระจายอยู่ทั่วประเทศ มีสาขาแฟรนไชส์ราว 1,500 แห่ง ครอบคลุม 579 อำเภอ จากแผนที่ตั้งไว้ปีนี้จะมี 2,000 แห่ง สะท้อนภาพรวมในตลาดต่างจังหวัดที่ยังเข้มแข็ง และธุรกิจแฟรนไชส์มีส่วนสนับสนุนในการสร้างรายได้ให้ SINGER ราวร้อยละ 50
โดย ณ สิ้นเดือนมิถุนายน 2563 บริษัทฯ มีพอร์ตสินเชื่อรวมอยู่ที่ 4,657 ล้านบาท แบ่งเป็นพอร์ตสินเชื่อเช่าซื้อ (Hire purchase) 2,498 ล้านบาท และพอร์ตสินเชื่อรถทำเงิน (C4C) 2,159 ล้านบาท หรือคิดเป็นสัดส่วนร้อยละ 53.6 และร้อยละ 46.4 ตามลำดับ ของสินเชื่อรวมทั้งหมด คาดครึ่งปีหลังภาพรวมการเติบโตจะยังดีต่อเนื่อง สนับสนุนแผนการปล่อยสินเชื่อรถทำเงินให้เติบโตมากขึ้น ตั้งเป้าพอร์ตสินเชื่อรวมปีนี้วางไว้จะเติบโตแตะ 5,800 ล้านบาท จากปีก่อนมีพอร์ตสินเชื่อรวมกว่า 3,600 ล้านบาท หรือโตกว่าร้อยละ 61 และเป็นการโตจากพอร์ตสิ้นเชื่อคุณภาพ ส่วนการตั้งสำรองและการจัดเก็บหนี้ทำได้มีประสิทธิภาพขึ้น
ขณะที่ ภาพรวมหนี้ด้อยคุณภาพ (NPL) ของบริษัทฯ ในงวดครึ่งปีแรกลดลงอยู่ที่ร้อยละ 6.49 ดีกว่าเป้าหมายที่วางไว้ร้อยละ 7 และจากไตรมาส 1/2563 อยู่ที่ระดับร้อยละ 8.1
นายสุพจน์ สิริกุลภัสสร์ ประธานเจ้าหน้าที่บริหาร บริษัท เจเอเอส แอสเซ็ท จำกัด (มหาชน) หรือ J ผู้เชี่ยวชาญในธุรกิจพื้นที่เช่าและพัฒนาอสังหาริมทรัพย์ เปิดเผยถึง แนวโน้มธุรกิจครึ่งปีหลังคาดว่าจะเติบโตต่อเนื่อง จากรายได้ธุรกิจพื้นที่เช่า และการส่งมอบโครงการคอนโดมิเนียมสนับสนุน ควบคู่การคุมต้นทุนค่าใช้จ่ายที่ดีอย่างต่อเนื่อง
โดยปัจจุบัน บริษัทฯ มีพื้นที่ในการบริหารพื้นที่เช่ารวม 60,000 ตารางเมตร คาดปี 2564 จะมีเพิ่มขึ้นอยู่ที่ประมาณ 75,000 ตารางเมตร ล่าสุด ได้เปิดตัวศูนย์การค้าชุมชนแห่งใหม่ได้ตามแผน ที่ JAS Village Amata-Chonburi เริ่ม Soft Opening แล้วเมื่อวันที่ 1 สิงหาคม 2563 ปัจจุบัน มีอัตราเช่าพื้นที่กว่า 95% เป็นกระแสรายได้เพิ่มเติมจากธุรกิจให้เช่าในส่วนของศูนย์การค้า รวมถึงโครงการ JAS Village คู้บอน บนถนนคู้บอน ที่อยู่ระหว่างเตรียมดำเนินการก่อสร้าง ส่วนภาพรวมโครงการคอนโดมิเนียม Newera ตั้งเป้าจะโอนห้องชุดให้ได้ครบ 100% ในปี 2563 นี้ สำหรับธุรกิจพื้นที่เช่ามือถือ IT  Junction บริษัทฯ ตัดสาขาที่ไม่ทำกำไรออก สนับสนุนให้สิ้นปียังคงความสามารถในการทำกำไรได้ต่อเนื่องอย่างสวยงาม
ด้านผลการดำเนินงานของบริษัทฯ ประจําไตรมาส 2/2563 มีผลกําไรสุทธิ 4.7 ล้านบาท เพิ่มขึ้นจากงวดเดียวกันของปีก่อนราว 126.2% รายได้รวม อยู่ที่ 95.7 ล้านบาท และผลประกอบการงวด 6 เดือนแรก ปี 2563 มีกําไรสุทธิ 21.3 ล้านบาท เพิ่มขึ้นจากงวดเดียวกันของปีก่อน 222% และเติบโตกว่าปี 2562 ทั้งปี ซึ่งทำกำไรสุทธิได้ 17.21 ล้านบาท
โดยสาเหตุสำคัญมาจากการบริหารจัดการต้นทุน และการควบคุมค่าใช้จ่ายได้อย่างดีเยี่ยม แม้ในท่ามกลางสถานการณ์การแพร่ระบาดของโควิด-19 ส่งผลให้มีการล็อกดาวน์ (Lock Down ) ต้องปิดห้างสรรพสินค้าและพื้นที่เช่าช่วงในไตรมาส 2 แต่บริษัทก็สามารถทำผลงานให้พลิกกลับมาเป็นกำไรได้
นายกิติพัฒน์ ชลวุฒิ ประธานเจ้าหน้าที่บริหาร บริษัท เจ ฟินเทค จำกัด (J FINTECH) ดำเนินธุรกิจสินเชื่อส่วนบุคคล ภายใต้แบรนด์ “J Money” เปิดเผยว่า ในครึ่งปีหลังพร้อมขยายการเติบโตในธุรกิจสินเชื่อ และเพิ่มขีดความสามารถในการแข่งขัน ภายหลังการจับมือเป็นพันธมิตรดำเนินธุรกิจสินเชื่อส่วนบุคคล ร่วมกับ KB Kookmin Card Co., Ltd ในเดือนเมษายนที่ผ่านมา ซึ่งเป็นบริษัทผู้ให้บริการบัตรเครดิตการ์ด และ สินเชื่อส่วนบุคคลรายใหญ่ของเกาหลีใต้ เข้ามาขยายการเติบโตในประเทศไทย คาดจะสร้างโอกาสใหม่ๆ และเริ่มเห็นความชัดเจนในช่วงไตรมาส 3 – 4 ปีนี้
ล่าสุด ผลประกอบการไตรมาส 2/2563 มีกำไรสุทธิ 5.7 ล้านบาท มีลูกค้าทั้งรายย่อยและ SME รวมกว่า 120,000 ราย มูลค่าของพอร์ตสินเชื่ออยู่ที 3,487 ล้านบาท  NPL Ratio ลดลงอยู่ที่ 7.3%  ตั้งเป้าจะขยายพอร์ตสินเชื่อต่อเนื่องโดยนำเทคโนโลยีเข้ามาสนับสนุนการอนุมัติสินเชื่อในรูปแบบฟินเทคที่ครบวงจร ผ่านการร่วมมือของบริษัทในเครือ
นายนราธิป วิรุฬห์ชาตะพันธ์ ประธานเจ้าหน้าที่บริหาร บริษัท เจมาร์ท โมบาย จำกัด หรือ JAYMART MOBILE  ผู้ประกอบธุรกิจจัดจำหน่ายมือถือและอุปกรณ์เสริม เปิดเผยถึง ผลประกอบการในไตรมาส 2/2563 มียอดขายกว่า 1,300 ล้านบาท ลดลงเนื่องจากมีการปิดสาขาตามมาตรการล็อกดาวน์ในช่วงเดือนเมษายนที่ผ่านมา เพื่อป้องกันการแพร่ระบาดในสถานการณ์โควิด-19 แต่ด้วยการควบคุมต้นทุน และค่าใช้จ่ายอย่างรัดกุม ทำให้บริษัทฯ ยังคงมีกำไรสุทธิอยู่ที่ 8 ล้านบาท และการบริหารต้นทุนและค่าใช้จ่ายจะส่งผลบวกต่อเนื่องในไตรมาส 3/2563
ตั้งเป้าครึ่งปีหลังโตแรงรับปัจจัยบวก 5G และสินค้าใหม่เปิดตัว เป็นไฮซีซั่นธุรกิจ พร้อมนำสินค้ากลุ่มแก็ดเจ็ตและสินค้าเทคโนโลยีที่มีแนวโน้มการเติบโตสูง และอัตรากำไรที่ดี มาขยายผ่านสาขา Jaymart และ Jaymart ioT มากขึ้น ซึ่งปัจจุบัน ณ ครึ่งปีแรก 2563 มีสาขาภายใต้การบริหารของบริษัทราว 191 สาขา ควบคู่การรุกขยายผ่านช่องทางออนไลน์มากขึ้น โดยตั้งเป้าสัดส่วนยอดขายออนไลน์อยู่ที่ 10% ของยอดขายทั้งหมด รวมถึง การจัดแคมเปญส่งเสริมการขายต่างๆ นำเทคโนโลยีเข้ามาสนับสนุน และแผนการ Synergy ในกลุ่มเสริมแกร่ง ควบคู่กลยุทธ์การบริหารจัดการภายในที่ดีอย่างต่อเนื่อง
นายธนวัฒน์ เลิศวัฒนารักษ์ ประธานเจ้าหน้าที่บริหาร บริษัท เจ เวนเจอร์ส จำกัด หรือ JVC เปิดเผยว่า บริษัทได้พัฒนาระบบสินเชื่อแบบดิจิทัลที่ไม่มีตัวกลาง JFIN DDLP (Decentralized Digital Lending Platform) บนเทคโนโลยีบล็อกเชนมาตรฐานโลก แล้วเสร็จและพร้อมใช้งานได้ในเดือนสิงหาคม ปี 2562 ซึ่งเร็วกว่ากำหนดการเดิมที่วางไว้ พร้อมพัฒนาแพลตฟอร์มใหม่ๆ เพื่อสนับสนุนธุรกิจในกลุ่มเจมาร์ท และต่อยอดธุรกิจฟินเทคได้อย่างเป็นรูปธรรมมากขึ้น
รวมไปถึงการนำเอาแพลตฟอร์ม ที่ชื่อ JDID มาใช้งานจริง จากที่ผ่านมาเราได้นำไปใช้กับระบบ AGM มาแล้ว และประสบความสำเร็จอย่างมากในการพัฒนาแพลตฟอร์มการจัดประชุมผู้ถือหุ้นโดยใช้ระบบ e-KYC บนมาตรฐานของ NDID Platform และนำ e-Voting ผ่านระบบ Blockchain มาใช้เป็นครั้งแรกของประเทศไทย ย้ำการเป็นกลุ่มผู้นำในเรื่องของเทคโนโลยีต่อเนื่อง และอยู่ระหว่างพัฒนาแอปพลิเคชั่นใหม่ๆ ที่เป็นโอกาส